[bookmark: _GoBack]Crëwch adnodd thematig sy’n seiliedig ar arteffact modern ar gyfer athrawon ei ddefnyddio i ysbrydoli dysgu plant (naill ai 3-7 oed neu 7-11 oed) mewn cyd-destun cwricwlwm modern. Gall yr adnodd gynnwys gweithgareddau cerddoriaeth, drama, dawns, celf, dylunio, ffilm ac/neu’r cyfryngau. 
Cyfiawnhewch eich ymresymu gyda chyfeiriadau at ddamcaniaethwyr ac at ymchwil cyfredol perthnasol. 

Cyflwyniad.

“Mae creadigrwydd yn hanfodol i lwyddiant a chyflawniad pobl ifainc. Yn ei hanfod dyma sail dysgu gydol oes, ac mae hynny’n dechrau yn ein hysgolion.” (Cyngor Celfyddydau Cymru, 2015). 

Mae creadigrwydd yr unigolyn yn dangos yr hyn sydd yn unigryw amdano, ac mae gan bob plentyn rhywbeth i’w gynnig a rhywbeth i’w glodfori ynddo. Mae'r hyn mae’n ei greu yn dangos sut mae plentyn yn dehongli ei amgylchedd trwy sawl ‘genre’ gwahanol.  Gwelwn blant yn dysgu trwy archwilio ac arbrofi, ac felly mae’n hanfodol sicrhau  cyfleoedd i’r plant ddefnyddio rhyddid i fynegi ei hunain. Mae’n bwysig bod plant yn teimlo’n hyderus ac yn deall bod  arbrofi yn arwain yn naturiol at ledaenu eu dealltwriaeth o’r byd.
 Mae emosiynau yn chwarae rhan flaenllaw mewn gwaith celf, dawns, drama a thechnoleg, ac felly, beth bynnag yw gallu naturiol a chynhenid plentyn, medra ymateb yn greadigol trwy ddangos ei emosiynau yn y dasg, gan arwain at gyfleoedd i bawb i ddisgleirio. Nid oes rheolau pendant yn bodoli wrth dynnu llun neu greu symudiad - bydd rhywbeth ym mhob llun neu ddawns sy’n haeddu canmoliaeth neu sydd yn bosib gwella. Mae datblygu sgiliau sylfaenol yr unigolyn yn rhoi sylfaen gadarn iddo adeiladu a throsglwyddo gwybodaeth rhwng meysydd y cwricwlwm. “Mae dysgu trawsgwricwlaidd yn digwydd pan fo sgiliau, gwybodaeth a nifer fawr o ddisgyblaethau yn cael eu cynhwyso i thema, problem, syniad neu brofiad unigol.”(Barnes, 2015).

Yn ystod blynyddoedd cynnar mewn addysg plant mae angen hyrwyddo ac annog eu gwreiddioldeb. Dehongliad Dr E. Paul Torrance o greadigrwydd yw’r pedair ardal sef, 'ymhelaethiad, gwreiddioldeb, rhuglder a hyblygrwydd'. Felly wrth gynnig cyfleoedd i ddatblygu'r elfennau yma rydym yn arwain ein plant i fod yn ddisgyblion medrus sy’n mynegi syniadau a datrys problemau, nid yn unig yn y celfyddydau ond ar draws y cwricwlwm.

“Mae pob person yn gallu cyflawni cyrhaeddiad creadigol mewn rhai ardaloedd o weithgarwch, ar yr amod bod yr amodau’n iawn a’u bod nhw wedi derbyn y wybodaeth a’r sgiliau perthnasol.” (NACCCE, 1999, tud.29). Trwy’r celfyddydau gallwn sicrhau bod plant yn gwneud penderfyniadau, datblygu strategaethau ar gyfer ymestyn syniadau ac yn mynegi meddyliau a syniadau. Gall plant ymgysylltu eu syniadau creadigol trwy gychwyn gyda gwrthrych penodol. Yn y gweithgareddau sy’n dilyn, ‘het’ yw’r gwrthrych sydd yn cychwyn taith o arbrofi, dyfeisio a chyflwyno.

Er bod y gweithgareddau yn medru sefyll fel unedau unigol,  mae edau Cymreictod yn gwehyddu trwyddynt ac yn gwau agweddau trawsgwricwlaidd gyda’i gilydd ar gyfer plant Cyfnod Allweddol 2. Mae dylunio a thechnoleg, celf a dawns yn cyfuno i ysgogi sgiliau creadigol y disgyblion.



























Gweithgaredd Dylunio a Thechnoleg.

Gwrthrych syml yw ‘het,’ rhywbeth cyfarwydd sydd gan bob plentyn ac oedolyn. Mae cychwyn gyda het sy’n hysbysu neu’n cefnogi Cymru yn creu symbol o wladgarwch ac yn gychwyn da i’r dasg.  Mae’n wrthrych mae’r plant yn medru disgrifio, mynegi barn amdano a chysylltu gyda phrofiadau personol. Dyma gyfle i holi ac ateb cwestiynau, rhannu syniadau ac i edrych yn fanwl ar beth sydd yn gwneud het yn bwrpasol neu’n addas am achlysur penodol. Felly y cwestiwn sy’n cael ei osod ar ddechrau’r dasg yw pa bethau sydd angen eu hystyried ? Mae ein gwrthrych ni yn fwy na het -  mae e’n symbol o bwy ydym, ein hiaith, ein gwlad, a’n balchder yn ein Cymreictod.

"Mae’r Cwricwlwm Cymreig yn helpu disgyblion i ddeall a dathlu ansawdd unigryw byw a dysgu yng Nghymru yn yr unfed ganrif ar hugain, i nodi eu synnwyr Cymreig eu hunain ac i deimlo'n well o berthyn i'w cymuned leol a'u gwlad." (ACCAC, 2013, tud.2). 

Ein gweithgaredd cyntaf fydd i greu het - het a fydd yn adlewyrchu personoliaeth unigol y disgybl ac yn arddangos beth mae Cymreictod yn ei olygu iddo ef neu iddi hi.  Bydd y dasg yn tywys y plant trwy broses o ymchwilio'r farchnad hetiau, cynllunio, creu, datblygu, myfyrio a gwerthuso. Edrychir yn fanwl ar fathau gwahanol o hetiau mae pobl yn gwisgo ar gyfer achlysuron yn ymwneud a Chymru megis gemau rygbi, pêl droed, cyngherddau, dathliadau Dydd Gŵyl Dewi  ac yn y blaen. Bydd angen edrych ar siâp, logo, llun, defnydd, addasrwydd a hefyd a ydyn yn eu hoffi neu beidio. ‘Mewn dylunio a thechnoleg, dylid rhoi cyfleoedd i’r dysgwyr ddefnyddio nodweddion ac adnoddau cyfoethog Cymru fel ysbrydoliaeth a chyd-destun ar gyfer dylunio a gwneud cynhyrchion.’ (LlCC, 2013, tud.8). 

Wrth ddylunio, bydd eisiau arbrofi syniadau ar gyfer y strwythur sylfaenol, gan ddefnyddio sgiliau mathemategol er mwyn sicrhau a fydd yr het yn ffitio’n dda. Bydd cyfle i greu het allan o gardfwrdd mewn siap ‘boater’ neu gyda ‘paper mache’ dros bêl, ond rhaid pwysleisio mai  syniadau’r plant ei hunain a  fydd yn cael blaenoriaeth, gyda chyngor yr athro ar gael os fydd eisiau bwydo’r creadigrwydd. A fydd yr het ar gyfer achlysur arbennig neu yn het gyffredin i’w wisgo yn ddyddiol? Mae angen ystyried nifer o ffactorau wrth gynllunio ynghyd a’r elfen Gymreig sydd eisiau ei chynnwys  tebyg i symbol o Gymru megis draig, cenhinen bedr, gwrthrych allan o chwedl, digwyddiad hanesyddol neu nodwedd ddaearyddol?  Bydd dychymyg y disgyblion yn gallu rhedeg yn wyllt wrth iddynt ddewis a chymysgu defnyddiau, ail gylchu defnyddiau, mesur, torri, gludo, wrth wneud het greadigol Gymreig. Ym mhob gwers ceir cyfleoedd i adeiladu ar y wybodaeth a’r sgiliau a ddysgwyd ar draws y cwricwlwm,  a bydd y disgyblion yn medru eu defnyddio i’w cynorthwyo wrth wneud penderfyniadau. Mae tasg ymarferol yn cynnig y rhyddid  sydd angen ar rai disgyblion i fynegi eu hunain gan roddi iddynt lwyfan i arddangos eu doniau.   Bydd angen i ddosbarthiadau'r dyfodol fod yn hyblyg wrth gynnig strategaethau dysgu sy’n cwmpasu anghenion pob math o blentyn, i sicrhau fod pob un yn cyrraedd ei lawn botensial.

Wrth weithio, er eu bod yn dilyn cynllun, bydd hefyd angen i’r disgyblon ystyried os fydd angen gwneud newidiadau, addasu  eu cynlluniau a myfyrio dros ddewisiadau. Bydd bocs adnoddau celf yn sbardun i rai, siâp neu liw y  defnydd neu’r gwrthrych, ond bydd eisiau cofio am rinweddau esthetig y defnyddiau a ddewiswyd er mwyn creu het lwyddiannus. Fodd bynnag, trwy gydol y dasg, bydd angen pwysleisio fod gofal wrth ddefnyddio offer yn hanfodol. 

“Mae profi, creu a mynegi yn galluogi dysgwyr i ddod yn unigolion myfyriol â'r meddylfryd i groesawu heriau. Mae ymgysylltu â'r celfyddydau mynegiannol yn rhoi cyfle i gysylltu ag eraill, meithrin cydberthnasau a datblygu parch at eraill. Mae gwybodaeth pwnc penodol,  damcaniaethol ac academaidd yn rhoi'r adnoddau sydd eu hangen ar ddysgwyr i ystyried a gwerthuso’r celfyddydau mynegiannol.” (LlC, 2018, tud.11). 

Ydy’r het wedi ateb gofynion y dasg? Mae gwerthuso yn gyfle i drafod y gwaith, beth oedd yn llwyddiant a beth fyddai’n bosib datblygu neu wella, petai gyfle i ail cychwyn eto o’r newydd?  Mae’r sgil yma yn dangos dealltwriaeth y plant o’r broses, eu gallu i ddatrys problemau a’u hawydd i wella. Bydd y plant hefyd wedi datblygu eu dealltwriaeth am hyblygrwydd y gwahanol ddefnyddiau maen nhw eisoes wedi eu defnyddio. Mae gwrando ar awgrymiadau a barn plant y dosbarth yn dangos fod cyfuno damcaniaethau a syniadau yn gallu datrys problemau a chynnig modd o ddod o hyd i atebion. Er mwyn i’r plant ddisgrifio a thrafod eu hetiau ymhellach,  byddai sioe ffasiwn hetiau ar gyfer dosbarth arall yn yr ysgol yn gyfle iddynt arddangos eu gwaith yn ogystal â  pharatoi cyflwyniad byr a’i chyflwyno. Mae’r gweithgaredd yn targedu nifer amrywiol o sgiliau’r cwricwlwm sydd eu hangen ar y plant i ddatblygu yn ystod CA2.

Trwy Ddylunio a Thechnoleg mae plant yn edrych ar ddyluniadau ac yn dyfeisio ffordd i’w  gwneud nhw’n well. Maen nhw’n dysgu sgiliau ymarferol y gallant eu trosglwyddo i fyd gwaith y dyfodol, a byddant wedi dysgu fod methu yn rhan o’r broses sydd yn arwain yn y pen draw at lwyddiant eu   cynnyrch. “Creadigrwydd yw popeth. Mae’n datrys problemau. Ni fyddwn byth yn dysgu mwy am y gofod, na’r amgylchedd, nac unrhyw beth heb greadigrwydd.” (Child, 2018, tud.30).  Mae rhywbeth yn arbennig mewn  gweld ‘Wedi ei wneud yng Nghymru’, ar wrthrych. Byddai  rhoi label tebyg ar hetiau’r plant yn sicr yn chwyddo eu balchder nid yn unig yn y cynnyrch ond hefyd  yn eu Cymreictod. Yn ôl dogfen  gan Estyn a gyfeiriwyd ati gan ACCAC wrth lunio polisi ‘Datblygu Cwricwlwm Cymreig’ yn 2013, mae disgyblion:

“yn gwerthfawrogi cyfleoedd i archwilio eu hymdeimlad o Gymreictod. Mae gwaith o’r math yn eu galluogi i gyfrannu at ddiwylliant sy’n esblygu mewn ffordd ddeinamig ac i ddatblygu barn hyddysg am y grymoedd sy’n llunio Cymru.” (ACCAC, 2013, tud.3). 





























Gweithgaredd Celf.

“Mae plant yn amsugno siâp gweledol o’u hamgylchedd gyda’i lliwiau egnïol, ei gysgodion ,a’i delweddau a phwyslais, a daw lliwiau yn fyw a threfnus o fewn eu meddyliau.”(Bloomfield a Childs, 2000, tud.89).  Mae disgrifiad Anne Bloomfield a John Childs o sut mae plant yn meddwl yn cael ei adlewyrchu ar lefel uchel yng  ngwaith yr arlunydd Beatrice Williams a anwyd a magwyd yng Nghwm Tawe,  Mae’n parhau i fyw yn Ystradgynlais lle bu’n athrawes gelf yn yr ysgol uwchradd leol. Teimlaf felly y bydd ei gwaith hi yn apelio at blant gan y byddant yn medru cysylltu ag efallai uniaethu gyda’r cynnwys a hefyd bydd yn sbardun da iddynt i greu gwaith eu hunain. Lluniau lliwgar sy’n adlewyrchu cefn gwlad Cymru, ei phobl, y cartrefi a’r amgylchedd Cymraeg o’i chwmpas a welwn yn ei gwaith. Mae’r lliwiau pur, llachar yn sefyll allan ac yn eich denu chi at y lluniau, wrth ysgogi’r emosiynau ac yn gwneud i chi wenu. Lluniau clir eu cynnwys ydynt sydd yn hawdd i’r plant drafod  a mynegi barn amdanynt, ond eto i gyd, er eu bod yn syml, maent yn ddiddorol ac yn eich denu chi i edrych yn fanwl arnynt.
“Bydd y dysgwyr yn datblygu sgiliau cyfathrebu ehangach i fynegi’u syniadau a’u hemosiynau. Bydd eu hymateb i waith pobl eraill yn llywio’u gwaith eu hunain.” (LlCC, 2008, tud.6). 

Yn bennaf byddwn yn canolbwyntio ar y llun, ‘Mothers pride’(Atodiad 3), ble  mae balchder yn ymddangos yn glir yn y crysau coch ar y lein ddillad. Beth sy’n drawiadol yw bod y crysau yn sefyll allan yn y llun er y lliwiau llachar o’u cwmpas. Ymhellach, mae’r llun yn pwysleisio ac yn  adlewyrchu'r balchder sydd gan yr arlunydd yn ei gwlad ac mae hyn yn arwain at gyfleoedd di-ben-draw i’w cynnwys mewn agweddau amrywiol o’r  cwricwlwm  Cymreig.

Yn ôl y ddogfen ‘Dyfodol Llwyddiannus’, pwysleisir y dylid annog disgyblion i dyfu “yn gyfranwyr mentrus, creadigol sy’n barod i chwarae eu rhan yn llawn yn eu bywyd a’u gwaith.”(Donaldson, 2015, tud.29). Medrwn drafod y llinellau cyfochrog sydd rhwng y llun  yma ar ardal ble mae’r plant yn byw, yr ardd gefn, eu tai, gan ysgogi plant i greu llun o’u cynefin nhw sy’n dilyn arddull unigol a phersonol ond sydd hefyd yn gwneud defnydd o liw tebyg i’r hyn a welwn gan Beatrice Williams. Bydd y pwyslais ar ddangos balchder a chlodfori eu hardaloedd. 

Er mai ymdrechu i ddatblygu sgiliau disgyblion sydd  bob amser yn flaenoriaeth, mae’r dasg hefyd yn anelu at greu pleser ymhlith y disgyblion o greu gwaith unigryw ei hunain  a pheri iddynt sylweddoli fod pob un ohonynt, gyda’r ymdrech briodol, yn medru blasu llwyddiant.  Mae’r dasg felly yn dilyn athroniaeth Vygotsky ble mae’r sgaffaldiau yn cael eu gosod ac sydd yn magu hyder yr unigolyn i fentro. “Mae’r cysylltiad cyntaf rhwng dychymyg a realiti yn deillio o’r ffaith bod yr holl bethau mae’r dychymyg yn ei greu wedi’i seilio ar elfennau a gymerwyd o realiti, o brofiadau uniongyrchol yr unigolyn.”(Vygotsky, 2004). Y gobaith yw, trwy eu hymdrechion, bydd y plant yn trosglwyddo’r profiadau yma i’w darluniau. 

Bydd y plant yn cynllunio llun gyda llinellau clir a syml o’u hardal.  Mae’n bosib iddynt ddefnyddio ffotograffau neu edrych am ysbrydoliaeth drwy chwilio am luniau o safleoedd perthnasol o’u hardal leol ar y we gan ddefnyddio ‘iPads’ i’w cynorthwyo.  Bydd angen llunio cwestiynau adeiladol er mwyn eu cadw ar y trywydd iawn. Bydd eisiau iddynt ganolbwyntio ar un olygfa bendant, er enghraifft, yr ardd gefn, y sied ar waelod yr ardd, neu’r olygfa o ffenestr y tŷ a fydd yn cadw’r llun yn bersonol i’r unigolyn. Er mwyn dehongli'r ffrwydrad o liw a welwn gyda Beatrice Williams, bydd angen defnyddio ‘creonau olew’ gan eu bod yn creu dwysedd effeithiol o liw ar bapur. Bydd yr elfennau o linell, siâp, lliw, ffurf, gwagle a sut mae’n bosib dangos gwrthgyferbyniad rhwng golau a thywyll, yn flaenllaw ymysg y sgiliau i’w datblygu. Er mwyn sicrhau bod y plant yn glir o beth yw disgwyliadau'r athro, dylid esbonio y gwahanol dechnegau ar y cychwyn.. Gellir defnyddio strategaethau ‘asesu ar gyfer dysgu’  sef meddwl, pari a rhannu syniadau cyn cychwyn ar y gwaith unigol, er mwyn magi hyder y plant yn y dasg. Bydd y gweithgaredd yn rhoi’r cyfle i’r disgyblion “archwilio, arbrofi a chymhwyso elfennau iaith weledol, gyffyrddol a synhwyraidd celf, crefft a dylunio” (LlCC, 2008, tud.13).

Trwy drafod a mynegi barn am eu gwaith, gall y plant yn gyntaf  gymharu eu gwaith nhw gyda gwaith yr arlunydd dan sylw.  Mae’n bwysig fod y drafodaeth yn un positif ac yn canmol llwyddiant y plant i gyrraedd prif ofynion y dasg. Yn yr un modd mae hefyd lle i nodi awgrymiadau am sut y gall plentyn  wella neu ddatblygu ei waith ymhellach. 

“Wrth brofi’r broses artistig yn yr ysgol mae plant nid yn unig yn cael eu hannog i ddatblygu eu creadigrwydd eu hunain ond maent hefyd yn barod i ddod yn dderbynwyr beirniadol gwaith eraill.” (Bloomfield a Childs, 2000, tud.90).  

Bydd y plant hefyd yn gallu cymharu gwaith ei gilydd, eto mewn modd positif.  I’r disgyblion,  efallai mai uchafbwynt y gweithgaredd  byddai  creu arddangosfa o’u gwaith a’u rhannu gyda’u cyd- ddisgyblion mewn ardal gyhoeddus yn yr ysgol. Mae annog creadigrwydd plant yn holl bwysig i gymdeithas gan mai nhw yw dylunwyr y dyfodol ac os ydym am i Gymru sefyll yn flaenllaw ym myd ffasiwn, pensaernïaeth a diwydiant mae angen i weithgareddau celf gael lle priodol yn y cwricwlwm.





































Gweithgaredd Dawns.

Yn y gweithgareddau blaenorol mae gennym het a chrys rygbi sy’n ein harwain yn naturiol i’r gêm ei hun. Ein gem genedlaethol sydd yn cael ei ddysgu a’i chwarae yn ein hysgolion heddiw yw rygbi, ac sydd yn cael ei reoli gan y corff ‘Undeb Rygbi Cymru’. Ar gyfer ein trydydd gweithgaredd cawn weld sut y mae rygbi agor y drysau i nifer o gyfleoedd, ond rydw i am ganolbwyntio ar ddawns.
“Ein gweledigaeth ni yw y dylem anelu at greu Cymru gyda chwmnïau, cyrff ac unigolion gydag adnoddau da ac sy’n gweithio gydag agendâu deinamig ac uchelgeisiol. Trwy’r wlad bydd ffyrdd newydd ac ymgysylltiol o weld, gwneud a chymryd rhan mewn dawns fydd yn cwmpasu pawb yn y wlad.” (Cyngor Celfyddydau Cymru, 2018). 
Y nod yw creu dawns sydd yn hysbysebu rygbi fel ein gem genedlaethol  gan hefyd  ysbrydoli chwaraewyr ar ddechrau gem. Mae Haka chwaraewyr rygbi Seland Newydd yn enwog ar draws y byd ac yn creu ymdeimlad sy’n codi ysbryd y chwaraewyr tra ar yr un pryd yn codi ofn ar y gwrthwynebwyr. Tasg y plant yw creu dawns i’r Cymry sy’n adlewyrchu ein cariad a’n gefnogaeth am y gêm. Bydd angen i’r plant yn ogystal â gwylio ‘r Haka er mwyn ei drafod, edrych ar eiriau’r pennill.  Yna bydd angen ystyried pa bethau am Gymru sydd yn medru ein hysbrydoli ni.
Yn y dasg hon,  bydd nifer o bethau i’r plant ddarganfod drwy ymchwilio’n fanwl. Beth sy’n ein hysbrydoli, caneuon traddodiadol, fel ein hanthem genedlaethol, caneuon cyffrous neu hen alawon gwerin? Pa bethau sy’n adlewyrchu Cymru heddiw i’r byd? Y dasg i’r plant fydd i drosglwyddo'r pethau yma i mewn i symudiadau. Bydd hefyd eisiau iddynt edrych ar symudiadau sy’n rhan o’r gêm ei hun gan ystyried eu cynnwys yn y ddawns , er enghraifft sgarmes, llinellau, cicio, dal pêl ac ymlaen. “Dylid cynnig cyfleoedd i ddatblygu sgiliau teithio, neidio, cydbwyso, troi, ystumio ac aros yn llonydd, a chyfleoedd i blant greu eu patrymau symud eu hunain sy’n cyfuno rhai o’r gweithgareddau hyn”(LICC, 2013, t.20).
[bookmark: m_-5467363022087781418_cysill]Mae’n bosib bod gwybodaeth o sgiliau blaenorol o elfennau dawns greadigol yn gyfarwydd i’r disgyblion. Dyma gyfle iddynt adeiladu ar y sgiliau yma mewn modd cyffrous ac egnïol. Rhydd gyfle hefyd i atgoffa’r plant am y gwahanol elfennau o ystum, lefelau a pherthnasau a thrafod unrhyw wybodaeth neu sylwadau sydd ganddynt o nodweddion dawns. Edrychwn ar gerddoriaeth o’r albwm ‘Arwyr Gwerin Cymru’ gan Derec Brown [Atodiad 5]. Ar yr albwm yma, ceir sawl can sydd wedi ei seilio ar storïau a thraddodiadau Cymru, yn ogystal â thraciau offerynnol addas ar gyfer oed y disgyblion a diben gofynion y dasg gan atgyfnerthu cysylltiadau a thema’r gweithgaredd. Dylid rhoi'r cyfle i’r plant wrando ar nifer o ganeuon a cherddoriaeth offerynnol a dod i benderfyniad pa un yw’r mwyaf trawiadol ac addas i’r ddawns.

“Mae cerddoriaeth yn ffurf bwerus ac unigryw o gyfathrebu sy’n gallu newid sut mae disgyblion yn teimlo, yn meddwl ac yn gweithredu. Mae’n dod a deallusrwydd a theimladau ynghyd ac yn galluogi mynegiant personol, myfyrio a datblygiad emosiynol.” (DfES, 1999, t.122).

Ar ôl i’r grwpiau orffen cynllunio, dylent gael cyfle i berfformio’u dawnsfeydd o flaen gweddill y dosbarth. Gellir defnyddio’r cyfle yma i dynnu sylw at ac i adolygu’r gwahanol elfennau dawns a ddefnyddiwyd o fewn eu perfformiadau yn ogystal â gofyn i’r disgyblion werthuso’r gwahanol ddawnsfeydd a berfformiwyd. Dylai’r disgyblion ystyried y dawnsfeydd wrth drafod am beth oedd y ddawns am gyfleu, sut oedd yr agweddau yma wedi cael eu cyflwyno a ba ffurfiau oedd wedi cael eu defnyddio gan y disgyblion a’i perfformiodd. (Bloomfield, 2000). “Wrth i sgiliau hunanwerthuso plant ddatblygu gallan nhw gofnodi a gwerthuso eu symudiadau creadigol nhw a symudiadau pobl eraill, drwy amrywiaeth o gyfryngau gan gynnwys TGCh” (LlCC, 2013, t.20).

Heb amheuaeth, bydd y gweithgaredd hefyd yn helpu disgyblion i hyrwyddo sgiliau mewn modd trawsgwricwlaidd, wrth iddynt gyfuno strategaethau sgiliau meddwl, cyfathrebu a dehongli a hefyd wrth iddynt ddefnyddio termau a phatrymau brawddegau sy’n addas ar gyfer y dasg . Anogir y disgyblion i  “esbonio gwybodaeth a syniadau gan ddefnyddio geirfa briodol” (LlC, 2014) a “gwrando’n ofalus a gwneud cysylltiadau rhwng yr hyn y maent yn ei ddysgu a’r hyn y maent eisoes yn ei wybod” (LlC, 2014) wrth iddynt weithio o fewn grwpiau i gwblhau’r gweithgaredd. Gellir hefyd ystyried y potensial i gynnwys agweddau TGCh o fewn y gweithgaredd, megis ffilmio’r perfformiadau ac yna eu defnyddio mewn gweithgareddau pellach megis gwerthuso’r dawnsfeydd neu ddefnyddio’r fideo a gasglwyd ar gyfer creu ffilm fel rhan o wers TGCh.

Gan fod y gweithgaredd yn annog disgyblion i ddefnyddio eu gwybodaeth o draddodiadau ac arferion ein cenedl wrth ddynwared traddodiad o wlad arall, ystyrir fod cynlluniad a pherfformiad y dawnsfeydd yn gyfleoedd i’r disgyblion hyrwyddo agweddau o’r cwricwlwm Cymreig. Bydd y weithgaredd yn gadael i’r disgyblion ddathlu “diwylliannau, ieithoedd a thraddodiadau arbennig Cymru tra’n parchu gwerthoedd diwylliannau eraill” (ACCAC, 2013, tud.4). Bydd yn rhoi’r cyfle iddynt gymharu agweddau o’u helfennau diwylliannol nhw gyda rhai gwlad arall tebyg i Seland Newydd ac yn eu galluogi i feddwl yn greadigol am beth sy’n debyg a beth sy’n wahanol am y ddau ddiwylliant wrth hefyd son am bwysigrwydd parchu diwylliannau eraill. Gellir hefyd defnyddio’r gweithgaredd fel modd o weithredu strategaethau asesu ar gyfer dysgu, wrth rannu’r dosbarth i mewn i grwpiau gallu cymysg a’u herio i drafod gwahanol agweddau’r dasg mewn parau/grwpiau. I ddilyn hwn gellir rhoi'r  cyfle i ofyn unrhyw gwestiynau er mwyn rhoi gwrandawiad i bob plentyn yn y dosbarth i ymateb mewn modd cadarnhaol. Mae’r gweithgaredd hefyd yn cynnig cyfleoedd i’r disgyblion gael eu cwestiynu ar eu prosesau o gynllunio’r perfformiad, a sut y maent yn cyfuno gwahanol elfennau o ddawns gyda thraddodiadau a diwylliannau Cymreig. Bydd hefyd cyfleoedd i holi’r disgyblion am eu tasg ar ddiwedd y gweithgaredd ac i’r disgyblion asesu cyfoedion rhywfaint gan fynegi barn am eu perfformiadau ei gilydd.

Gan fod y gweithgaredd yn ffocysu ar allu’r disgyblion i gynllunio a pherfformio dawns greadigol, bydd yn eu galluogi i ddatblygu sgiliau sy’n berthnasol i’r pwnc sef hyrwyddo eu sgiliau iechyd corfforol, aeddfedrwydd emosiynol, ymwybyddiaeth gymdeithasol, datblygiad gwybyddol a chyflawniad academaidd (NDEO, 2018).  Mae’r agweddau yma yn rhan o’r theori aml-ddealltwriaeth, lle dylai’r disgyblion gael eu galluogi i arddangos eu gallu mewn sawl ffordd wahanol, nid yn unig yn ysgrifenedig neu ar lafar. Gobeithir y bydd y gweithgareddau hefyd yn un y byddai’r disgyblion yn eu mwynhau ac yn lleihau unrhyw straen y mae’r plant yn dioddef. “Gall dawns helpu i adfer llawenydd a sefydlogrwydd mewn bywydau cythryblus a hwyluso tensynau” (Robinson ac Aronica, 2018). Ar wahân i’w chysylltiadau ag Ymarfer Corff, mae dawns yn boblogaidd gyda phobl ifainc gan ei fod yn cyfuno llythrennedd
corfforol, arbrofi gyda chreadigrwydd a datblygu hunanwybodaeth o sgiliau cymdeithasol. Yn ôl y Cyngor Celfyddydau Lloegr “mae felly yn galed i gredu fod llai o amser yn cael ei wario ar ddawns nag unrhyw ffurf arall o gelfyddyd greadigol yn ein hysgolion cynradd.” (Arts Council England, 2016). 









Diweddglo. 

Gwelwn nad gwersi unigol yn unig rydym yn eu trosglwyddo i’n disgyblion pan rydym yn addysgu’r celfyddydau gan ei fod yn bosib  plethu  gwahanol feysydd o’r cwricwlwm i mewn i’r gweithgareddau. Trwy’r celfyddydau gellir helpu i fagu hunanhyder i arbrofi, ymchwilio a darganfod ac i ddatblygu sgiliau datrys problemau mewn modd creadigol.

“Mae’n bwysig bod y cwricwlwm, dysgu ac addysgu’n ysbrydoli plant a phobl ifanc i ddysgu mewn ffyrdd sy’n cwmpasu’r cyfraniad hanfodol a geir gan ddysgu seiliedig ar ddisgyblaethau yn ogystal â’r wybodaeth, y sgiliau a’r anian a fydd yn ein helpu i gwrdd ag anghenion heddiw a heriau yfory.”(Donaldson, 2015, t.6).

Mae’r celfyddydau yn rhoi’r cyfle i’r disgyblion i gydweithio a dysgu o lwyddiannau a methiannau ei gilydd, symud ymlaen fel tîm a chael anogaeth o’u cyfoedion.  

Teimlaf yn gryf y dylai addysg ddiwylliannol o ansawdd uchel fod yn hawl i bob plentyn ac nid yn unig yn fraint i’r rhai sy’n derbyn eu haddysg yn yr ysgolion hynny sy’n rhoi pwyslais teg ar addysg ddiwylliannol a chreadigol. Ochr yn ochr â llythrennedd a rhifedd, sgil hanfodol sydd ei angen ar ein gweithlu heddiw yw creadigrwydd, a bydd y sgil yma yn bwysig i ddyfodol economaidd ein gwlad yn y dyfodol gan ei fod yn cwmpasu pob math o yrfa a maes a fydd yn gwneud ein gwlad yn unigryw ac yn ddiwylliannol gyfoethog.
 
Er bod llywodraeth Cymru wedi buddsoddi miloedd ar filoedd mewn cynlluniau tebyg i   ‘Dysgu Creadigol drwy’r Celfyddydau’, ac yn parhau i wneud hynny tan y flwyddyn 2020 beth yw’r effaith mae wedi cael ar addysg gelfyddydau creadigol yn ein hysgolion? Yn sicr mae tystiolaeth ei fod wedi  llwyddo i gynnig hygyrchedd a chysondeb mewn rhai ysgolion yng Nghymru, ond mae angen parhad yn ogystal â sicrwydd bod cyfleoedd cyfartal i bawb.
“Mae’r cynllun yn arbennig o effeithiol lle mae’n adeiladu ar ymrwymiad pendant a rennir gan ysgol i gyflwyno ystod eang o weithgareddau celfyddydol creadigol i ddisgyblion.” (Cyngor Celfyddydau Cymru, 2017).
[bookmark: cysill]Er mwyn ymestyn ar y llwyddiant cychwynnol hwn,  mae angen parhau i raeadru agweddau llwyddiannus y cynllun i bob ysgol. Tua 400 o ysgolion sydd wedi cymryd rhan yn y cynllun hyd yn hyn (2018), ond eto mae 1,617 o ysgolion yng Nghymru.  Mae’r her felly yn enfawr, yn un sydd am sicrhau cysondeb ym mhob rhan o Gymru a thrwy hynny,  cynnig cyfle cyfartal a chwarae teg i bob plentyn. 

